钦定古今图书集成/明伦汇编/官常典/第502卷 > 田重进
## 钦定古今图书集成/明伦汇编/官常典/第502卷 > 田重进

按《宋史》本传：“重进，幽州人。形质奇伟，有武力。周显德
中，应募为卒，隶太祖麾下，从征契丹，至陈桥，还，迁御
马军使，积功至瀼州刺史。太平兴国四年，从征太原
还，录功擢为天德军节度使。六年，改侍卫步军指挥
使。八年，改领静难军节度使。九年，河决滑州韩房村，
重进总护其役，以刘吉为之副，河遂塞。雍熙中，出师”
北征，重进率兵傅飞狐城下，用袁继忠计，伏兵飞狐
南口，擒契丹骁将大鹏翼及其监军马赟、副将何万
通并渤海军三十馀人，斩首数千级，俘获以万计，逐
北四十里，连下飞狐、灵州等城。进攻蔚州，其牙校李
存璋等杀酋帅萧啜埋，执耿绍忠，率吏民来附。会曹
彬之师不利，乃命重进董师驻定州，迁定州驻泊兵
马都部署。三年，率师入辽境，攻下岐沟关，杀守城兵
千馀，及获牛马辎重以还。四年春，改彰信军节度。淳
化三年，改真定尹、成德军节度。未几，移京兆尹、永兴
军节度。五年，改知延州，复还镇。至道三年卒，年六十
九，赠侍中。重进不事学，太宗居藩邸时，爱其忠勇，尝
遗以酒炙不受，使者曰：“此晋王赐也，何为不受？”重进
曰：“为我谢晋王，我知有天子尔。”卒不受。上知其忠朴，
故终始委遇焉。子守信。